{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":21,"n_cols":6,"rows_kept":21,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje o Nacrtu prijedloga Pravilnika o izmjeni i dopuni Pravilnika o mjerilima za razvrstavanje lijekova te o propisivanju i izdavanju lijekova na recept"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"Maja Ivačić","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Podržavam izmjenu čl.34. Pacijenti su nebrojeno puta zakinuti i ugrožava im se zdravlje kad čekaju točno propisani lijek, npr. kad od petka popodne, kad uđu u ljekarnu, čekaju do ponedjeljka, kad lijek stigne u ljekarnu ili se vrate do izabranog liječnika koji tek u ponedjeljak radi, a cijelo to vrijeme u ljekarni stoji 5 i više vrsta lijeka drugog proizvođača iste doze, veličine pakiranja i cijene. Naglašavam da po postojećem pravilniku u slučaju defekture u cijeloj RH takav lijek uredno izdajemo i ne dovodi se u pitanje njihova \"zamjenjivost\"! Elektronski recept je uvelike ubrzao i olakšao propisivanje i izdavanje recepata, ali dostupnost liječnika se nimalo nije poboljšala, tj.sve ih više nedostaje u RH. Ako pacijent u petak ne dobije antibiotik, do ponedjeljka će opteretiti dežurne ili hitne službe koje puno više koštaju i oduzeti im dragocjeno vrijeme, ili će dočekati svog liječnika sa komplikacijama koje osim što koštaju zdravstveni sustav, ugrožavaju sigurnost pacijenta. Zamjena ne može i ne smije biti pravilo,nego samo olakšavati ovakve situacije. Postoji komunikacija, osobito u eri elektronskog recepta kad liječnik i ljekarnik mogu staviti zabranu, poruku, komentar, mogu i moraju komunicirati!"]
[2,"MIRELA GRGIĆ","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Podržavam stav Farmaceutsko-biokemijskog fakulteta Sveučilišta u Zagrebu o kvalificiranosti magistra farmacije te komentar Hrvatske ljekarničke komore. Još jednom ističem potrebu da se odredbama ovog Pravilnika omogući izdavanje lijeka na recept liječnika iz trećih zemalja, prije svih iz Bosne i Hercegovine i Srbije. Ostale zemlje članice Europske unije iz okruženja, svojim propisima su to već omogućile pa ne vidim razlog zašto to ne bi bilo moguće i u nas. Ističem naše povijesne, geografske, kulturne i etničke veze sa građanima susjednih država, govorno područje koje bitno olakšava komunikaciju kao i činjenicu da zdravlje ne poznaje granice. \nReguliranjem načina izdavanja lijeka na recept liječnika iz trećih zemalja, riješio bi se veliki  problem svima nama koji radimo u ljekarnama u graničnom području, obzirom da se gotovo svakodnevno susrećemo sa potrebitim pacijentima. Oni nisu u mogućnosti pribaviti određene lijekove u svojim državama, bilo da pojedini lijekovi tamo uopće nisu registrirani ili su im zbog cijene lijekova u Hrvatskoj, u dugoročnom liječenju dostupniji. Kako je Republika Hrvatska turistička zemlja molim da se prepozna i potreba svih stranaca koji borave u njoj za pribavljanje lijekova koji su im potrebni."]
[3,"Udruga REMISIJA","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Kao udruga pacijenata ovim putem se uključujemo u e savjetovanje koje se odnosi na savjetovanje o nacrtu prijedloga Pravilnika o izmjeni i dopuni Pravilnika o mjerilima za razvrstavanje lijekova te o propisivanju lijekova na recept, a koje je otvoreno 19.01.2016.-03.02.2016. godine.\nUdruga Remisija je udruga bolesnika s reumatoidnim artritisom, sličnim i srodnim bolestima, koji se liječe biološkom terapijom, dakle okupljamo sve oboljele od upalnih reumatskih bolesti (RA, PsA, As, lupus, JIA...\n \nKao pacijenti izražavamo negodovanje izmenama u čl. 34. st. 1.-4., čak bez obzira na zaključni navod u st.1. gdje se navodi : citat :... “te da se osoba suglasila sa zamjenom lijeka”, završen citat.\n \nMišljenja smo da bolesnik treba konstantno uzimati preparat koji mu je propisan od strane ordinariusa specijaliste reumatologa (u ovom konkretnom slučaju), jer to omogućava precizno praćenje nus pojava kod uzimanja lijeka.\nTo iz razloga što smo primjetili da pacijenti, a naši članovi različito podnose uzimanje jednog lijeka u različitim oblicima. Posljedica drugačije, u pravilu lošije reakcije, je samoinicijativno prekidanje uzimanja lijeka – terapije, a što ima posljedice na učin terapije, u konačnici i zdravlje pacijenta.\nSmatramo da se u ljekarnama može izdavati samo i isključivo uvijek isti preparat, odnosno naj koji je pacijentu propisan od specijaliste. Naime, treba imati na umu da su pacijenti u najvećoj mjeri osobe bez stručnog medicinskog i farmakološkog znanje, dakle u tom segmentu neuke osobe i da će nesvjesno i iz neznanja čak i prihvatiti sugestiju magistra farmacije u ljekarni kada im se prezentira da se radi o istom preparatu. Potencijalni problem je nus pojava na određeni preparat koji nije isti kao propisani od liječnika specijaliste, zbog čega dolazi do gore spomenutih postupanja oboljelog. \nZbog navedenog smo stava kako je navedeno te predlažemo da se isto uzme u obzir.\nUdruga Remisija,\nNenad Horvat,\nPredsjednik"]
[4,"IVANA JURIČIĆ BOIĆ","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Ako ljekarna,odnosno depo lijekova nema propisani lijek,magistar farmacije ima pravo,bez prethodnog dogovora s ovlaštenom osobom,odnosno doktorom veterinarske medicine s odobrenjem za samostalan rad koja je lijek propisala,izdati osobi generički lijek s Osnovne ili Dopunske liste HZZO-a,pod uvijetom da ovlaštena osoba,odnosno doktor veterinarske medicine s odobrenjem za samostalan rad koji je lijek propisao nije na recept naznačio da se lijek ne zamjenjuje,te da se osoba suglasila sa zamjenom lijeka"]
[5,"IVANA JURIČIĆ BOIĆ","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Podržavam opći komentar HLJK.Svakako u promjene u pravlniku uvrstiti i priznavanje recepata liječnika iz 3.zemalja jer kao farmaceut u pograničnoj zoni se svakodnevno suočavam sa situacijom da Rp koji kod nas ne vrijedi je u Sloveniji pravovaljan.No ono što smatram obaveznom dopunom i izmjenom u stavku 1 je mogućnost da se pacijentu izda i paralela s dopunske liste jer u praksi se susrećemo sa situacijama kad liječnik više nije dostupan,a propisan je cijenovno najjeftiniji lijek koji često nažalost nikad se nije niti pojavio na tržištu(samo se papirnato ugurao na listu).Uz postojeće ograničenje ne bi imali mogućnosti omogućiti pacijentu terapiju.\nDa pojasnim.Predlažem: u stavku 1. iza riječi \"lijek\" zamjeniti :\"iste ili niže cijene\" s tekstom \"s Osnovne ili Dopunske liste HZZO-a\"\nPojašnjenje:Prema čl 21 Zakona o obaveznom zdravstvenom osiguranju \"Osigurana osoba u okviru prava na zdravstvenu zaštitu iz obveznoga zdravstvenog osiguranja ima pravo na teret sredstava Zavoda ostvariti lijekove koji su utvrđeni osnovnom i dopunskom listom lijekova Zavoda,pod uvjetima i na način utvrđen općim aktima Zavoda.\"\nSukladno tome ne može se ograničavati pravo pacijenta na izbor lijeka prema cijeni kao što je navedeno u stavku 1 \"iste ili niže cijene\",jer osiguranik ima pravo na vrstu propisanog lijeka određenog kemijskog sastava,jačine,veličine pakiranja,a to pravo nije ograničeno cijenom."]
[6,"Katica Vugrinčić Tomičić","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Podržavam opći komentar HLJK.\nPo pitanju razvrstavanja lijekova prema mjestu izdavanja i načinu propisivanja činjenica je da ovaj Pravilnik ne utvrđuje podrobno mjerila za razvrstavanje lijekova te se isto obavlja vjerovatno po općim aktima Agencije za lijekove koja donosi riješenje o prometu lijeka u RH. Poštujem rad Agencije i smatram da vrlo odgovorno obavlja svoj posao, ali po pitanju razvrstavanja lijekova nje, niti Zakonom o lijekovima niti ovim Pravilnikom ovlaštena donositi pobliža mjerila za razvrstavanje lijekova. Uz stručna saznanja o osobinama lijeka vrlo je važan i stav Ministarstva zdravlja i struke da li neki lijek može biti u prometu samo u ljekarnama ili i u specijaliziranim prodavaonicama. Postoje više čimbenika o kojima bi se trebalo povesti veće brige kod razvrstavanja lijekova, a o kojima ne bih sada raspravljala nego samo zamolila da se primjedbe HLJK razmotre i ovaj pravilnik, u interesu zaštite zdravlja pacijenata, zaštite ljekarničke struke i interesa Ministarstva zdravlja  u što je moguće kraćem vremenu izmjeni i dopuni."]
[7,"MAŠA BATURINA ŠUŠAK","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Slažem se s izmjenom članka 34 . S obzirom na naše kvalifikacije i znanje stečeno tokom studiranje mislim da je to najmanje na što bismo trebali imati pravo."]
[8,"MIRJANA JAMBROVIĆ","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Suglasna sam da se novi pravilnik donese jer time unapređujemo djelovanje ljekarnika i pridonosimo racionalizaciji potrošnje lijekova nižih cjenovnih razreda."]
[9,"Hrvatska ljekarnička komora","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Prijedlogom o izmjenama i dopunama Pravilnika o mjerilima za razvrstavanje lijekova te propisivanju i izdavanju lijekova nisu obuhvaćane odredbe za koje smatramo da su prema važećem Pravilniku nejasne, ograničavajuće ili neutvrđene, a nužne su za obavljanje ljekarničke djelatnosti. \nStoga predlažemo: \n\nČlanak 5.\nOvim pravilnikom nisu podrobno utvrđena mjerila za razvrstavanje lijekova, a što je trebalo, nego su samo okvirno navedene skupine ( Rp, BR, BRX) i vrlo općenito utvrđena mjerila (uglavnom prenijeta iz Zakona o lijekovima). \nSmatramo za neophodnim dopunu članka 5. kojim bi se trebalo utvrditi da ministar nadležan za zdravlje u cilju zaštite i promicanja zdravlja, može donijeti protokole za izdavanje posebnih grupa bezreceptnih lijekova (grupa BR – samo u ljekarni, primjerice hitna kontracepcija) za koje je Agencija za lijekove i medicinske proizvoda (HALMED) ili European medical agency (EMA) utvrdila kao uvjet za razvrstavanje lijeka ne listu bezreceptnih lijekova (BR) ograničenje prilikom izdavanja lijeka (npr. trudnoća, izdavanje lijeka osobama mlađim od određenog broja godina – 16, oboljenje od neke akutne ili kronične bolesti) i sl.\n\nČlanak 33 .\nMagistar farmacije je zdravstveni radnik, visoko obrazovani stručnjak za lijekove sa specifičnim znanjem o lijekovima kojim se razlikuje od ostalih zdravstvenih stručnjaka te tako čini nezaobilaznim sudionikom tima koji skrbi o bolesniku i sudjeluje u provođenju racionalne farmakoterapije. U tom smislu, zakonski mu je utvrđeno pravo uskratiti izdavanje lijeka. Stoga, neovisno što u ovom trenutku magistar farmacije i nije ovlašten propisati lijek na recept, smatramo da temeljem svojih kompetencija ima pravo temeljem članske iskaznice HLJK podići lijek za osobnu uporabu.\n\nStoga predlažemo u članak 33. stavak 2 uvrstiti i magistra farmacije. \n\nČlanak 38. \nČlankom 38. utvrđuje se da magistar farmacije prilikom izdavanja lijeka na recept ima pravo od osobe koja preuzima lijek zahtijevati zdravstvenu iskaznicu, osobnu iskaznicu ili putovnicu. Kako kod izdavanja nekih grupa lijekova, koji se izdaju bez recepta treba utvrditi dob pacijenta potrebno je ovim člankom omogućiti da magistar farmacije prilikom izdavanja lijeka ( bez obzira na skupinu lijekova u koju je razvrstan Rp,BR,) ima pravo od osobe koja preuzima lijek tražiti osobnu iskaznicu ili putovnicu. \n\nStoga se predlaže: U članku 38. brisati riječi „ na recept“\n\n\nTakođer, odredbama ovog Pravilnika treba omogućiti izdavanje lijeka na recept liječnika iz trećih zemalja, prvenstveno Srbije i Bosne i Hercegovine. Naime, reguliranjem takvog načina izdavanja riješio bi se veliki problem izdavanja lijekova na pograničnim područjima RH, a na isti način pacijentima omogućila kontinuirana i sigurna skrb."]
[10,"Sveučilište u Zagrebu Farmaceutsko-biokemijski fakultet","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT","Potaknuti prijedlogom promjena\nPRAVILNIKA O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT\nkoje svesrdno podržavamo, Sveučilište u Zagrebu Farmaceutsko-biokemijski fakultet iznosi svoj stav o kvalificiranosti magistra farmacije u postupcima razvrstavanja lijekova te propisivanju i izdavanju lijekova na recept. \nMagistar farmacije visoko je obrazovani stručnjak za lijekove. Stjecanjem licence za samostalni rad postaje dio zdravstvenog tima i kvalificiran je pružati odgovarajuću skrb o pacijentima koja podrazumijeva, između ostalog, informiranje i savjetovanje o djelovanju i ispravnoj primjeni lijekova te praćenje tijeka i ishoda terapije. Stručnost i kompetentnost u području istraživanja, dizajniranja i razvoja lijekova, te osiguravanja učinkovite i sigurne farmakoterapije stječe i razvija kroz petogodišnji multidisciplinarni studijski program.\nSpecifično farmaceutsko znanje o lijekovima razlikuje ga od ostalih zdravstvenih stručnjaka te čini nezaobilaznim sudionikom tima koji skrbi o bolesniku i sudjeluje u provođenju racionalne farmakoterapije.\nRacionalna farmakoterapija ne uključuje samo odabir optimalnog lijeka u odgovarajućoj dozi za bolesnika s određenom indikacijom, već je nužno da počiva na širokom znanju o primijenjenom lijeku kao gotovom farmaceutskom proizvodu kojeg čine djelatna tvar(i), te ostale pomoćne tvari. Prilikom odabira optimalnog lijeka od iznimne je važnosti za uspješnost terapije odabrati i najprikladniji farmaceutski oblik uzevši u obzir posebnosti i osobine bolesnika kojem je namijenjen.\nMagistar farmacije nije samo isporučitelj lijekova, on je posljednja karika u lancu koji kroz komunikaciju s bolesnikom i drugim zdravstvenim stručnjacima savjetuje, prepoznaje terapijske i druge probleme, predlaže i planira odgovarajuća rješenja, upozorava na pogreške, korigira uočene nepravilnosti te sprječava štetne i neželjene posljedice neodgovarajuće primjene lijeka, a sukladno djelokrugu svoga rada.\nOdabir i izdavanje istovrsnih lijekova spada u domenu postupanja za koje je magistar farmacije kompetentan i koje može provoditi samostalno i odgovorno. Prema definiciji u Zakonu o lijekovima (N.N. 76/13) istovrsni lijek ima isti kvalitativan i kvantitativan sastav djelatnih tvari kao drugi lijek originalnog proizvođača, jednak farmaceutski oblik i jednakovrijednu bioraspoloživost odnosno bioekvivalenciju. Ova jednostavna definicija sadrži tri ključna pojma - bioekvivalencija, bioraspoloživost, „jednak farmaceutski oblik“, koje je potrebno u potpunosti razumjeti kako bi se razumjelo značenje riječi istovrsnost.\nMagistar farmacije jedini je zdravstveni stručnjak koji kroz svoju edukaciju stječe znanja potrebna za razumijevanje postupaka ispitivanja bioraspoloživosti, koji studira povezanost procesa apsorpcije, raspodjele, metabolizma i eliminacije lijeka s učinkovitošću i sigurnošću njegove primjene. Magistar farmacije razumije razliku između farmaceutskih oblika, njihovih svojstava, načela i tehnologije izrade, kontrole ispravnosti; proučava pomoćne tvari te može procijeniti njihov utjecaj na djelovanje i stabilnost farmaceutskih oblika lijekova.\nTa specifična farmaceutska znanja o lijekovima daju mu kredibilitet da aktivno sudjeluje u provođenju farmakoterapije, preuzimanju odgovornosti za postupanja za koja je kompetentan u domeni izdavanja istovrsnih lijekova te time pridonese učinkovitijem i racionalnijem sustavu skrbi o bolesnicima."]
[11,"Inovativna farmaceutska inicijativa","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","Poštovani,\n\nnastavno na prijedlog izmjena Pravilnika o mjerilima za razvrstavanje lijekova te o propisivanju i izdavanju lijekova na recept (dalje u tekstu: Pravilnik), slobodni smo uputiti očitovanje ispred udruge Inovativna farmaceutska incijativa (dalje u tekstu: Udruga), koja okuplja 25 inovativnih farmaceutskih tvrtki.\n\nUdruga smatra da ovako predloženi tekst (članak 34.) Pravilnika ne predstavlja cjelovito rješenje te može dovesti u pitanje  sigurnost bolesnika sa potencijalno po život opasnim posljedicama iz sljedećih razloga:\n\n- Predloženi tekst ne uzima u obzir da još uvijek ne postoji popis međusobno zamjenjivih lijekova koji je HALMED prema Zakonu o lijekovima (NN 73/13, članak 6.)  dužan definirati; smatramo da je ovo nužan preduvjet kako bi se postupalo etički, transparentno te u skladu sa strukom;\n- I bez popisa međusobno zamjenjivih lijekova, HALMED na svojim internetskim stranicama ističe da se klasična zamjena ne može primijeniti kod lijekova uske terapijske širine i varijabilne interindividualne apsorpcije, kod lijekova s više od dvije djelatne tvari te kod lijekova s istom djelatnom tvari koji se primjenjuju uz pomoć medicinskih proizvoda koji se koriste na različite načine;\n- Predloženi tekst također ne uzima u obzir posljedice na sigurnost pacijenata te na način kako će se eventualni neželjeni događaji pratiti i prijavljivati.\n\nSlijedom navedenog, Udruga smatra da se, zbog sigurnosti pacijenata, ovakav prijedlog Pravilnika treba povući dok se cjelovito, te sukladno Zakonu o lijekovima, na definira pojam zamjenjivosti lijekova."]
[12,"AGENCIJA ZA LIJEKOVE I MEDICINSKE PROIZVODE","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","Predlažemo na razmatranje da se navod „lijek drugog proizvođača (originalni ili generički u odnosu na propisani)“ izmijeni u „zamjenski lijek, ako je uvršten na popis međusobno zamjenjivih lijekova kao lijek koji je zamjenjiv s propisanim lijekom“ s obzirom na sljedeće:\n1. Prijedloge i obrazloženja navedena vezano uz stavak 1. ovog članka,\n2. S obzirom da pojam „originalnog lijeka“ nije definiran Zakonom o lijekovima,\n3. S obzirom da se odobrenje za stavljanje lijeka u promet daje nositelju odobrenja koji je odgovoran za stavljanje lijeka u promet, te da isti nositelj odobrenja može za isti lijek imati odobrenih više različitih proizvođača, a isto tako različiti nositelji odobrenja mogu za različite lijekove iste djelatne tvari, jačine i farmaceutskog oblika imati odobrene iste proizvođače."]
[13,"AGENCIJA ZA LIJEKOVE I MEDICINSKE PROIZVODE","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","U svrhu usklađivanja Nacrta prijedloga Pravilnika sa Zakonom o lijekovima (Narodne novine, br. 76/13. i 90/14.) željeli bismo obratiti pažnju da je člankom 6. stavkom 4. Zakona propisano da će mjerila za utvrđivanje međusobne zamjenjivosti lijekova pravilnikom propisati ministar, dok je člankom 6. stavkom 1. propisano da su međusobno zamjenjivi lijekovi oni lijekovi za koje Agencija za lijekove i medicinske proizvode odredi da su međusobno zamjenjivi te ih uvrsti na popis međusobno zamjenjivih lijekova koji se objavljuje na internetskoj stranici Agencije. Navedene zakonske odredbe trebale bi osigurati da ljekarnici imaju objektivne kriterije za donošenje informirane stručne odluke o sigurnoj zamjeni lijekova, uvažavajući svu stručnost i kompetentnost ljekarnika. Za zamjenu lijekova na razini referentni lijek-generički lijek, odnosno generički lijek-generički lijek, koja se predlaže ovim nacrtom Pravilnika, ljekarnici nemaju podatke o tome koji lijek je odobren kao generički lijek, koji lijek kao referentni lijek, niti imaju podatke o tome koji je lijek generički lijek kojem referentnom lijeku. Jednako tako, postoje lijekovi i skupine lijekova (npr. lijekovi uske terapijske širine), kod kojih bi zamjena bez savjetovanja s ordinirajućim liječnikom mogla utjecati na učinkovito i sigurno liječenje. Takvi lijekovi i skupine lijekova trebali bi biti posebno razmotreni te bi trebala biti donesena odluka je li na njih zamjena na razini ljekarne primjenjiva.\nS obzirom na navedeno, predlažemo na razmatranje da se navod „izdati osobi generički lijek iste ili niže cijene“ izmijeni u „izdati osobi zamjenski lijek iste ili niže cijene, ako je uvršten na popis međusobno zamjenjivih lijekova kao lijek koji je zamjenjiv s propisanim lijekom“.\nTakođer bismo željeli ukazati da navod „izdati osobi generički lijek iste ili niže cijene“ ne omogućuje izdavanje referentnog lijeka kao zamjene, ako generički lijek nije dostupan, što nije u skladu s prijedlogom stavka 2. istog članka koji navodi: „Ako osoba koja podiže lijek nije suglasna da joj se izda lijek drugog proizvođača (originalni ili generički u odnosu na propisani)“."]
[14,"NELA MATEJ BREKALO","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","Potpuno podržavam mišljenja,sugestije i prijedloge svojih kolegica,fakulteta i HLJK.Zaista mislim da je krajnje vrijeme da se naše znanje i vjerodostojnost počnu ozbiljnije shvačati od strane naših drugih kolega zdravstvene struke."]
[15,"HRVATSKA LIJEČNIČKA KOMORA","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","Hrvatska liječnička komora smatra kako su predložene izmjene članka 34. Pravilnika o mjerilima za razvrstavanje lijekova te o propisivanju i izdavanju lijekova na recept ishitrene te pokušavaju na neprimjetan način progurati supstituciju lijekova u ljekarni što je dosad bila vrlo rijetka iznimka, a koja bi prema ovom prijedlogu koji se nalazi u javnoj raspravi ubuduće u praksi predstavljala pravilo. \n\nVidljivo je to i iz načina reguliranja mogućnosti zamjene lijeka originalnim lijekom drugog proizvođača \nkoja mogućnost se uopće ne navodi u novom tekstu odredbe članka 34. stavka 1. Pravilnika već se na potpuno netransparentan način samo naznačuje u odredbi novog stavka 2., koja spominje mogućnost protivljenja pacijenta izdavanju lijeka drugog proizvođača pa se tek u zagradi spominje da se pritom može raditi o originalom ili generičkom lijeku u odnosu na propisani.\n\nIstičemo nadalje kako su preduvjet za ovaj korak, bez obzira na stav struke, mjerila za utvrđivanje međusobne zamjenjivosti lijekova koja bi sukladno odredbi članka 6. Zakona o lijekovima („Narodne novine“ br. 76/13, 90/14) trebao pravilnikom propisati ministar zdravlja kao i popis međusobno zamjenjivih lijekova kojeg bi trebala utvrditi Agencija za lijekove i medicinske proizvode.\n\nNapominjemo da do današnjeg dana nije donesen pravilnik koji bi utvrdio mjerila zamjenjivosti, niti je utvrđen popis međusobno zamjenjivih lijekova, iako su isti prema najavama trebali biti doneseni do 1.1.2015. godine.  \n\nNavedeni pravilnik i popis su preduvjeti prema kojima  ovlaštene osobe koje propisuju lijekove mogu propisivati lijekove (engl. „prescribability“) i prevoditi na istovrsni lijek (engl. „switchability“). Tek nakon toga se može eventualno razgovarati o zamjeni istovrsnih  lijekova od strane ljekarnika (engl. „substitution“).  \nSmatramo ponižavajućim i potpuno neprihvatljivim minoriziranje uloge liječnika u predloženim izmjenama Pravilnika kao i instrumentalizaciju dijela stručne javnosti u vidu potpuno nekritičnih ocjena predloženih izmjena.\nIstičemo kako ovakav pristup,  bez zakonom propisanih nužnih preduvjeta, dovodi u pitanje sigurnost bolesnika, osobito kod lijekova s uskim terapijskim prozorom. Mišljenja smo kako, umjesto dobrobiti bolesnika u prvi plan kod propisivanja  lijekova nažalost  dolaze do izražaja neki drugi razlozi, poput finacijskih koji su dodatno naglašeni mogućnošću ostvarivanja odgovarajućih rabata. \nNadamo se da iznesene primjedbe Komore neće završiti kao i one prethodne, uz kratko objašnjenje da navedeno nije predmet predloženih izmjena Pravilnika."]
[16,"Katica Vugrinčić Tomičić","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","Predlažem:u stavku 1. iza riječi \"lijek\" brisati:\"iste ili niže cijene\"\nPojašnjenje:\nNije mi jasni niti opravdano zašto predlagatelj izmjena Pravilnika ograničava pacijenta u nabavi lijeka. \nAko se daje mogućnost pacijentu da bira koji od generički istih lijekova želi koristiti zašto on ne može kupiti i skuplji generički isti lijek ako to želi i ima mogućnost platiti. Druga je situacija ako umjesto pacijenta lijek plača osiguravajuće društvo ( HZZO ili neko privatno osiguravajuće društvo). U tom slučaju neka osiguravajuće društvo u svojim općim aktima odredi koju cijenu lijeka će plaćati svom osiguraniku . HZZO u svojim općim aktima to ima regulirano. Uvođenje ove  odredbe nije opravdano i ograničava prava pacijenata na izbor lijeka."]
[17,"Hrvatska ljekarnička komora","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","Hrvatska ljekarnička komora podržava navedenu izmjenu čl.34. Pravilnika. Na taj način će, magistri farmacije, kao stručnjaci za lijekove, doprinijeti dostupnosti lijekova."]
[18,"LJEČILIŠTE VELI LOŠINJ","PRAVILNIK O IZMJENI I DOPUNI PRAVILNIKA O MJERILIMA ZA RAZVRSTAVANJE LIJEKOVA TE O PROPISIVANJU I IZDAVANJU LIJEKOVA NA RECEPT,\nČlanak 2.","Predlažem da se u stavku (2) koristi formulacija:\n\"Ako osoba koja podiže lijek nije suglasna da joj se izda lijek drugog proizvođača (originalni ili generički u odnosu na propisani), magistar farmacije obvezan je bez odgode, na dokaziv način, poduzeti mjere za nabavu propisanog lijeka. Najduže u roku od tri radna dana magistar farmacije dužan je pribaviti propisan lijek ako je dostupan na tržištu odnosno obavijestiti osobu koja podiže lijek o nemogućnosti nabave lijeka zbog opravdanih poslovnih razloga.\"\nSmatram da je potrebno magistrima farmacije dati najmanje tri RADNA dana za nabavu lijeka jer će se lijek morati čekati samo u onim sredinama koje su izvan gradskih središta - ruralna područja i otoci pa je nerealno za očekivati da će dostava lijeka biti moguća unutar tri dana. U sredinama gdje postoji više ljekarni gotovo je sigurno da će osoba koja podiže lijek radije otići u drugu ljekarnu i podići lijek (ako je dostupan na tržištu) nego čekati nekoliko dana da bi se vratio u istu ljekarnu. Također ovaj članak mora uzeti u obzir i povremeni nedostatak određenih lijekova na tržištu što onda pogađa posebno male ljekarne koje nemaju velike zalihe. Stoga smatram da je formulacija koja magistra farmacija obvezuje da pribavi lijek u roku tri dana, bez da se uzimaju u obzir vjerojatne otežavajuće okolnosti, nepotrebna i može dovesti do sukoba sa pacijentima, liječnicima i HZZO-om a da nema stvarne osobne i profesionalne odgovornosti magistra farmacije."]